Töluvert hefur rignt í höfuðborginni í dag og snjórinn og klakinn sem hefur gert mörgum lífið leitt hefur bráðnað í stórum stíl. Margir fagna eflaust rigningunni í Reykjavík - langþreyttir á slæmri ferð og snjósköflunum sem hafa skreytt borgina. Víða er allt á floti og fráveitan hefur ekki undan.
ef vatnið kemst ekki sýna leið þá sjatnar það ekkert af sjálfu sér - það hlýnar ekki það mikið og það er ekki eins og það verði einhver uppgufun. þannig að þar sem er farið að flæða og bráðna mikið þarf eiginlega að koma til einhverjar aðgerðir við að koma því vatni frá til þess að það losni um það.
Slökkviliðið á höfuðborgarsvæðinu hefur sinnt um tíu útköllum vegna vatnsleka það sem af er degi. Varðstjóri segir að fráveitan hafi ekki undan. Ástandið hefur verið sérlega slæmt á Reykjavíkurvegi í Hafnarfirði þar sem flæddi upp úr niðurföllum og þá flæddi inn í kjallara í Vogahverfi.
Stór pollur hefur myndast undir brúnni frá Miklubraut að Sæbraut og eru vegfarendur beðnir að sýna aðgát. Einnig hefur safnast mikið vatn á Reykjanesbraut.
Yfirlæknir á bráðamóttöku Landspítalans segir að ekki hafi verið mikið um hálkuslys í dag, fáeinir hafi þurft aðhlynningu en svo virðist sem bleytuslabbið hafi dregið úr hálkunni.
En nægir rigningin til að losa borgarbúa við snjóinn?
Nei þetta nægir nú ekki til þess að taka þetta allt saman upp. Þetta vinnur aðeins á en það verða skaflar og klaki eftir þessa rigningu en svo er nú útlit fyrir áframhaldandi hlýindi þannig að næsta vika og einhverjir dagar þar á eftir vinna á þessu jafnt og þétt.
